ET Euroopa Liidu Teataja C 101/28

Belgia riiklik menetlus piiratud liiklusõiguste andmiseks

2011/C 101/08

Euroopa Komisjon avaldab kooskõlas määruse (EÜ) nr 847/2004 (lennuliikluse lepingute läbirääkimise ja rakendamise kohta liikmesriikide ja kolmandate riikide vahel) artikliga 6 järgmise riiklikul tasandil kohaldatava menetluse liiklusõiguste jagamiseks asjaomaste ühenduse lennuettevõtjate vahel juhul, kui nimetatud õigused on piiratud kolmandate riikidega sõlmitud lennunduslepingutega.

BELGIA KUNINGRIIK

FÖDERAALNE LIIKUVUS- JA TRANSPORDIMINISTEERIUM

ÕHUTRANSPORT

Kuninga dekreet ühenduse lennuettevõtjate nimetamise ning Belgia ja ühenduseväliste riikide vaheliste regulaarlennuteenuste osutamist võimaldavate liiklusõiguste andmise kohta

ALBERT II, belglaste kuningas,

annab kõikidele praegustele ja tulevastele osapooltele teada,

võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 847/2004 lennuliikluse lepingute läbirääkimise ja rakendamise kohta liikmesriikide ja kolmandate riikide vahel,

võttes arvesse 27. juuni 1937. aasta seadust, millega muudeti 16. novembri 1919. aasta seadust lennuliikluse reguleerimise kohta, eriti selle 2. jaanuari 2001. aasta seadusega lisatud artikli 5 lõiget 2,

võttes arvesse 3. mai 1999. aasta seadust regulaarliine teenindavate lennuettevõtjate kohta,

võttes arvesse piirkondlike valitsuste partnerlust käesoleva dekreedi ettevalmistamisel,

võttes arvesse riiginõukogu 6. jaanuari 2010. aasta arvamust nr 47.574/4 vastavalt riiginõukogu käsitlevate seaduste (koordineeritud 12. jaanuaril 1973) artikli 84 § 1 lõike 1 punktile 1,

peaministri ning liikuvusküsimuste riigisekretäri ettepaneku põhjal,

ET ON SÄTESTANUD JÄRGMIST:

Artikkel 1

Käesoleva dekreediga nähakse ette üksikasjalikud eeskirjad ühenduse lennuettevõtjate nimetamiseks ning Belgia ja ühenduseväliste riikide vaheliste regulaarlennuteenuste osutamist võimaldavate liiklusõiguste andmiseks.

Artikkel 2

Käesolevas dekreedis kasutatakse järgmisi mõisteid:

1) ühenduse lennuettevõtja– kõik lennuettevõtjad, kes on saanud kehtiva lennutegevusloa vastavalt Euroopa Parlamendi ja nõukogu 24. septembri 2008. aasta määrusele (EÜ) nr 1008/2008 ühenduses lennuteenuste osutamist käsitlevate ühiseeskirjade kohta;

2) liiklusõigused– lennuettevõtja õigus vedada kindlaksmääratud lennuliinil tasu eest reisijaid, kaupa ja/või posti koos või eraldi;

3) peadirektor– lennuameti peadirektor;

4) lennuamet– lennutranspordi valdkonnas pädev amet föderaalse liikuvus- ja transpordiministeeriumi haldusalas;

5) regulaarlennuliinid– avalikult pakutavad regulaarsed lennud, millega veetakse tasu eest reisijaid, kaupa ja/või posti koos või eraldi. Kõnealused lennud toimuvad:

6) kahepoolne lennuliikluse leping– lennuliikluse leping Belgia ja ühendusevälise riigi vahel, samuti lennuliikluse leping Euroopa Liidu ja ühendusevälise riigi vahel;

7) nimetamine– lennuettevõtjale antud õigus osutada regulaarlennuteenust kahepoolse lennuliikluse lepingu alusel. Kõnealune õigus antakse kas ühele lennuettevõtjale või mitmele lennuettevõtjale sõltuvalt kahepoolse lennuliikluse lepingu sätetest;

8) juurdepääsetavus– kahepoolsest lennuliikluse lepingust tulenev võimalus olla nimetatud ja/või võimalus sooritada soovitud arvul lende kindlaksmääratud liinil;

9) minister– minister, kelle haldusalasse lennuliiklus kuulub;

10) IATA hooaeg– Rahvusvahelise Lennutranspordi Assotsiatsiooni (IATA) määratletud suve- või talvehooaeg.

Artikkel 3

Käesolev dekreet ning Belgia ja ühenduseväliste riikide lennuliikluse lepinguid käsitlevate läbirääkimiste ajakava avaldatakse föderaalse liikuvus- ja transpordiministeeriumi veebisaidil. Täiendavat teavet lennuliikluse lepingute, liiklusõiguste ja nimetamiste kohta võib saada lennuametist.

Artikkel 4

1. Üksnes Belgias registreeritud ühenduse lennuettevõtjad võivad olla nimetatud ja neile võib anda liiklusõigused.

Selleks tuleb lennuettevõtjal esitada lennuametile tähitud kirja teel taotlus ühes riigikeeltest või inglise keeles.

Taotlusele lisatakse toimik, mis sisaldab:

1) tegevusluba ja lennuettevõtja sertifikaati (AOC), kui need dokumendid on välja antud mujal kui Belgias;

2) kindlustustõendit;

3) tõendit selle kohta, et ühenduse lennuettevõtja on registreeritud Belgias ühenduse õiguse tähenduses;

4) tõendeid tegevus- ja finantssuutlikkuse kohta vastavalt Euroopa Parlamendi ja nõukogu 24. septembri 2008. aasta määrusele (EÜ) nr 1008/2008 ühenduses lennuteenuste osutamist käsitlevate ühiseeskirjade kohta;

5) järgmist teavet kavandatud regulaarlennuteenuste kohta: a) kavandatud lennuühendus (lennuliin, lendude arv nädalas, lennuplaan, vahemaandumised, võimalik hooajalisus); b) transpordi tüüp (kauba-, reisijate-, postivedu); c) reisijateveo puhul koormusprognoos, kliendirühmad, peamised võimalikud lähte- ja sihtkohad; d) õhusõidukite tüübid, nende konfiguratsioon reisiklasside alusel ja reisijakohtade arv / veomaht; e) liikluse alguse kavakohane kuupäev, teenuse pakkumise ettenähtud kestus ning teave taotleja võimaliku varasema teenuse pakkumise kohta asjaomasel liinil; f) teave turu suuruse kohta ning eelkõige asjaomasel lennuliinil juba pakutava teenuse mahu või lühiajaliselt prognoositava mahu kohta; g) teave kavandatud lendude teostamise viisi kohta: i) kasutatakse taotleja lennuettevõtja sertifikaati (AOC) kantud õhusõidukit; ii) kohaldatakse muu lennuettevõtjaga (ühenduses või väljapool seda) sõlmitud koodijagamislepingut; iii) õhusõidukit või selle veomahtu renditakse; iv) ühe või mitme muu lennuettevõtjaga tehakse muud laadi koostööd; h) teave lendude reklaamimise ja turustamise kohta (kavandatud piletihinnad, lennuteenuste kättesaadavus, turustuskanalid); i) mürasaaste kategooriad ja muud kasutamiseks kavandatud õhusõidukite keskkonda mõjutavad omadused;

6) teavet taotleja valmiduse kohta anda Belgia käsutusse vajalikud veomahud riiklike või rahvusvaheliste vajaduste katmiseks erakorralistel asjaoludel.

2. Erandina lõike 1 kolmandast lõigust peab ühenduse lennuettevõtja, kes on käesoleva dekreedi jõustumise ajaks juba esitanud toimiku lõike 1 kolmanda lõigu punktides 1–4 osutatud kõigi tõendite ja kogu teabega, esitama lisaks taotlusele üksnes lõike 1 kolmanda lõigu punktis 5 osutatud teabe ning teabe muudatuste kohta lõike 1 kolmanda lõigu punktide 1–4 kohases teabes, kui neid on tehtud.

Artikkel 5

Peadirektor vaatab läbi üksnes vastavalt artiklile 4 esitatud taotlused ning vaid need avaldatakse liikuvus- ja transpordiministeeriumi veebisaidil.

Peadirektor võib igal ajal taotluste läbivaatamise käigus

1) nõuda ühenduse lennuettevõtjalt lisateavet ja/või

2) korraldada kuulamisi, kuhu kutsutakse kõik taotlejad.

Artikkel 6

Minister nimetab kõik ühenduse lennuettevõtjad erimenetluseta ja/või annab neile taotletud liiklusõigused, tingimusel et Belgia ja ühendusevälise riigi vahelises kahepoolses lennuliikluse lepingus ei ole seatud piiranguid

1) nimetatavate ühenduse lennuettevõtjate arvule

2) ega kõnealustel liinidel toimuvate lendude arvule.

Lennuettevõtjat teavitatakse tema nimetamisest ja talle liiklusõiguste andmisest.

Artikkel 7

Kui kahepoolsed lennuliikluse lepingud piiravad

1) nende ühenduse lennuettevõtjate arvu, keda võib nimetada või

2) asjaomastel liinidel toimuvate lendude arvu,

vaadatakse taotlus esmalt läbi nimetamise ja/või taotletud liiklusõiguste juurdepääsetavuse seisukohast.

Artikkel 8

Kui juurdepääsu puudumise tõttu ei ole võimalik anda taotlejale luba sooritada regulaarlende taotletud liinidel, teatatakse sellest taotlejale tähitud kirja teel 15 tööpäeva jooksul alates taotluse laekumisest. Teade avaldatakse ka liikuvus- ja transpordiministeeriumi veebisaidil.

Kui juurdepääsetavust on piisavalt, et anda taotlejale luba sooritada regulaarlende taotletud liinidel, teatab peadirektor sellest 15 tööpäeva jooksul kirjalikult ning liikuvus- ja transpordiministeeriumi veebisaidil.

Belgias registreeritud ühenduse lennuettevõtjatele teatatakse kirjalikult, et neil on alates teises lõigus osutatud teatamistähtajast aega 15 tööpäeva, et esitada taotlus enda nimetamiseks ja/või liiklusõiguste saamiseks.

Konkureerivad taotlused avaldatakse liikuvus- ja transpordiministeeriumi veebisaidil.

Artikkel 9

Kui konkureerivaid taotlusi ei ole või kui on võimalus kõik taotlused rahuldada, võtab minister taotluse(d) vastu ning teatab oma otsusest 15 tööpäeva jooksul tähitud kirjaga või liikuvus- ja transpordiministeeriumi veebisaidil.

Artikkel 10

Kui enda nimetamist või teataval lennuliinil liiklusõigusi taotlevaid lennuettevõtjaid on mitu ning kõiki taotlusi vastu võtta pole võimalik, vaatab peadirektor konkureerivad taotlused läbi artiklis 4 osutatud täieliku toimiku põhjal.

Peadirektor saadab konkureerivatele taotlejatele tähitud kirjaga 30 tööpäeva jooksul nimetamist ja/või liiklusõiguste andmist käsitleva otsuse projekti. Otsuse projekti saatmise kuupäev avaldatakse liikuvus- ja transpordiministeeriumi veebisaidil.

Taotluse esitanud ühenduse lennuettevõtjad võivad esitada oma märkused peadirektorile tähitud kirja teel 10 tööpäeva jooksul alates otsuse projekti saatmise kuupäevast:

1) kui märkusi esitatakse, teeb minister 15 tööpäeva jooksul alates nende saamisest lõpliku otsuse nimetamise ja/või liiklusõiguste andmise kohta, millest teavitatakse taotlejaid tähitud kirja teel ning liikuvus- ja transpordiministeeriumi veebisaidil;

2) kui märkusi ei esitata, muutub otsuse projekt ministri lõplikuks otsuseks nimetamise ja/või liiklusõiguste andmise kohta, millest teavitatakse taotlejat/taotlejaid tähitud kirja teel ning liikuvus- ja transpordiministeeriumi veebisaidil

Artikkel 11

Käesolevas dekreedis nimetatud taotlusi käsitletakse läbipaistvuse põhimõttest lähtuvalt ja võrdsetel alustel.

Kõigis otsustes või otsuseprojektides nimetamise ja/või liiklusõiguste andmise kohta võetakse tähtsusjärjestuseta arvesse

1) ühenduse lennuettevõtjate artikli 4 kohaselt esitatud teavet;

2) tagatisi lennuliikluse püsivuse ja selle sidusa äriplaaniga hõlmamise kohta;

3) piiratud liiklusõiguste optimaalset kasutamist;

4) ühenduse lennuettevõtja oma (omandis või renditud) õhusõidukiga sooritatud lennutegevuse eelistamist sellisele, mille puhul ühenduse lennuettevõtja turustab koodijagamislepingu alusel teise lennuettevõtja opereeritavaid lende;

5) kõigi kasutajarühmade huve,

6) juurdepääsu hõlbustamist uutele liinidele, turgudele ja piirkondadele kas uute vahemaandumistega või erinevate Belgia lennujaamade kasutamisega lähte- ja sihtpunktidena;

7) panust terve konkurentsi loomisel;

8) lennutegevuse mis tahes otsest ja kaudset mõju töökohtade loomisele lennutranspordisektoris;

9) teisejärgulisena ka ühenduse lennuettevõtja aja jooksul ilmutatud aktiivset ja korduvat soovi saada taotletavad liiklusõigused.

Minister täpsustab eespool nimetatud kriteeriume, et tagada nende objektiivsus ja läbipaistvus.

Artikkel 12

Ühenduse lennuettevõtja, kelle nimetamine kinnitatakse ja/või kellele antakse liiklusõigused Belgia ja ühendusevälise riigi vahelise kahepoolse lennuliikluse lepingu alusel, on kohustatud

1) alustama asjakohase lennuteenuse osutamist hiljemalt nimetamist ja/või lennuõiguste andmist käsitleva otsuse teatavakstegemisele järgnenud IATA lennuhooaja lõpus;

2) osutama lennuteenust vastavalt artiklis 4 osutatud toimiku sisule. Tegeliku lennuteenuse osutamise ja algprojekti erinevus ei tohi olla nii suur, et see oleks võinud tähendada esialgse nimetamise puhul mõne muu lennuettevõtja valimist;

3) täitma võimalikke peadirektori kehtestatud tingimusi, lennuteenuste pakkumisega seotud ühenduseväliste riikide lennundusasutuste otsuseid ja nende väljaantud lubadega seotud nõudeid ning kõiki asjakohaseid rahvusvahelisi eeskirju;

4) teatama peadirektorile viivitamata asjaomaste lennuteenuste osutamise lõpetamisest või katkestamisest. Kui katkestamine kestab rohkem kui kaks hooaega, tühistab lennuamet teise hooaja lõppedes nimetamist ja/või liiklusõiguste andmist käsitleva otsuse, välja arvatud juhul, kui lennuettevõtja tõestab, et tegemist oli tema tahtest sõltumatute erakorraliste asjaoludega.

Lõikes 1 nimetatud kohustuste täitmist kontrollib lennuamet.

Artikkel 13

Nimetamine ja/või liiklusõiguste andmine on isikupõhised ning neid ei saa üle anda. Nende kestus on tähtajatu, kui otsust ei tunnistata kehtetuks.

Artikkel 14

Kui lennuettevõtja ei täida artikli 12 lõikes 1 nimetatud kohustusi või seab tõsiselt ohtu lennuohutuse, võib minister peatada nimetamist ja/või lennuõiguste andmist käsitleva otsuse kehtivuse või selle kehtetuks tunnistada.

Artikkel 15

1. Kõigil Belgias ühenduse õiguse alusel registreeritud lennuettevõtjatel on õigus vaidlustada teise lennuettevõtja teataval lennuliinil kehtivad liiklusõigused ning esitada oma kandidatuur parema lennuteenuse pakkujana.

Selleks esitab lennuettevõtja peadirektorile asjakohase toimiku, millega võib tutvuda lennuettevõtja, kelle tegevus vaidlustati.

Kõnealust vaidlustamisõigust võib kasutada alles siis, kui esialgse kinnitamise põhjal on lennuteenust osutatud kaks aastat.

2. Sel juhul vaatab minister toimikust ja võimalike kuulamiste tulemustest lähtuvalt veelkord läbi esialgse õiguste kinnitamise ja nende kasutamise ning otsustab

1) kas esitatud taotlus tagasi lükata

2) või algatada uue õiguste kinnitamismenetluse.

Ent kui ühenduse lennuettevõtja kasutab oma liiklusõigusi üksnes koostöös teise lennuettevõtjaga ja oma õhusõidukeid kasutamata ning konkureeriv lennuettevõtja on esitanud ametliku taotluse kasutada kõnealuseid liiklusõigusi oma õhusõidukiga, vaatab minister algse nimetamise viivitamata läbi.

Nimetamise ja/või liiklusõiguste andmise osaline või täielik võimalik muutmine jõustub kõige varem otsuse langetamise IATA hooajale järgneva teise IATA hooaja esimesel päeval.

Artikkel 16

Et ühenduse lennuettevõtjate turge, lennuühendusi ja taotlusi oleks võimalik asjakohaselt hinnata, peavad lennuettevõtjad esitama lennuametile korrapäraselt statistika lennuliikluse kohta, mille osutamiseks neid on nimetatud.

Minister täpsustab, kui täpselt ja kui sageli statistilised andmed tuleb esitada.

Artikkel 17

1. Enne käesoleva dekreedi jõustumist teataval lennuliinil kehtinud liiklusõiguste suhtes, mis olid juba piiratud või mida piirati hiljem, võib kohaldada artiklis 15 osutatud vaidlustamisõigust.

Sel juhul tuleb lennuametil leida võimalus lahendada olukord enne menetluse avamist, vaadates selleks läbi asjaomase ühendusevälise riigiga sõlmitud lennuliikluse lepingus sätestatud piiratud liiklusõigused.

2. Lõikes 1 osutatud menetlust kohaldatakse ka nimetamise suhtes.

Artikkel 18

3. mai 1999. aasta seadus regulaarliine teenindavate lennuettevõtjate kohta tunnistatakse kehtetuks.

Artikkel 19

Käesolev dekreet jõustub kaks kuud pärast selle avaldamist Belgia ametlikus teatajas Moniteur belge.

Artikkel 20

Käesoleva dekreedi täitmise eest vastutab minister, kelle haldusalasse lennuliiklus kuulub.